text: Gidsel fra Give løsladt 
  20 juni 2014 kl. 05.37
  En freelancefotograf fra Give er blevet løsladt efter 13 måneder som gidsel i Syrien.
  Fotografen Daniel Rye Ottosen fra Give, som er i midten af 20?erne, har siddet som gidsel i 13 måneder. Kilder tæt på forløbet siger til Ritzau, at det er ekstreme oprørsgruppe Isil (Islamisk Stat i Irak og Levanten), der stod bag gidseltagningen.
  Den unge mand fra Give var rejst til Syrien for at dække borgerkrigen i Syrien, men blev taget til fange i det nordlige Syrien den 17. maj 2013. Gidseltagningen skete blot to dage efter, han var rejst ind i landet.
  Ifølge Udenrigsministeriet har Daniel Rye Ottosen det efter omstændighederne godt. Familien sender en dybfølt tak til alle, som har bistået dem i at få Daniel hjem, og den oplyser, at Daniel Rye Ottosens tilfangetagelse gennem længere tid har været kendt af dansk presse.
  - Men hensynet til Daniels sikkerhed har gjort, at alle har afholdt sig fra at dække historien. Pressen anmodes om fortsat at vise hensyn og diskretion, hedder det i en pressemeddelelse, som familie har sendt ud.
  Familien ønsker ikke at udtale sig yderligere. Familien Rye Ottosen ønsker ikke kontakt fra medier eller andre udenforstående og takker for forståelsen herfor.
  Forløbet kort
  13. maj 2013 rejste Daniel Rye Ottosen til Tyrkiet for at dokumentere den syriske krigs menneskelige konsekvenser i det nordlige Syrien og de syriske flygtninge i Tyrkiet. 15. maj 2013 krydsede han grænsen fra Tyrkiet til Syrien, men vendte samme dag retur til Tyrkiet, hvor han overnattede. 16. maj 2013 krydsede han igen grænsen til Syrien. 17. maj 2013 blev han pågrebet sammen med sin chauffør og en tolk. Chaufføren og tolken blev løsladt, mens den danske fotograf blev tilbageholdt som gidsel. 19. juni 2014 blev han løsladt af gidseltagerne.
  
  